b"\n_START_ARTICLE_\nConquesta omeia d'Hisp\xc3\xa0nia\n_START_SECTION_\nAntecedents\n_START_PARAGRAPH_\nEl precedent immediat a la conquesta omeia d'Hisp\xc3\xa0nia es produeix el 710 quan Mussa ibn Nussayr, val\xc3\xad d'Ifriquiya, va demanar a Tarif ibn M\xc3\xa0lik, general amazic i governador de T\xc3\xa0nger, de fer una petita expedici\xc3\xb3 militar a la pen\xc3\xadnsula Ib\xc3\xa8rica, que va permetre comprovar que era f\xc3\xa0cil arribar-hi. Els dos partits visigots que es disputaven el poder al Regne de Toledo van demanar ajuda als musulmans, segurament a trav\xc3\xa9s d'Olban, governador visigot de Ceuta. Mussa va consultar qu\xc3\xa8 fer al califa Al-Walid I, que va aconsellar no intervenir-hi; per\xc3\xb2 el val\xc3\xad, temptat pel tresor reial visigot, va desobeir-lo.\n_START_SECTION_\nLa conquesta\n_START_PARAGRAPH_\nT\xc3\xa0riq ibn Ziyad va creuar l'estret de Gibraltar el 711, segurament com aliat del pretendent \xc3\x80quila II, que tenia el suport de la Tarraconense i la Septim\xc3\xa0nia, i va derrotar en la Batalla de Guadalete (711) el rei Roderic, que tenia el seu suport principal a la B\xc3\xa8tica i la Lusit\xc3\xa0nia, i es va apoderar del tresor reial visigot, el qual havia de lliurar a Mussa, descomptada la cinquena part pel califa, i tot seguit ocup\xc3\xa0 Medina-Sid\xc3\xb2nia, Carmona i Sevilla sense lluita. El comen\xc3\xa7ament d'aquesta expansi\xc3\xb3 es va efectuar amb set mil persones._NEWLINE_El 712 Mussa va deixar el seu fill Abd-Al\xc2\xb7lah com a governador delegat a Ifr\xc3\xadqiya i, acompanyat del seu altre fill Abd-al-Aziz, va creuar l'estret amb un ex\xc3\xa8rcit de divuit mil guerrers fins a territori visigot, i desfeta la resist\xc3\xa8ncia a Em\xc3\xa8rita (M\xc3\xa8rida), on va emprar un any pel setge i la conquesta, va reunir-se amb T\xc3\xa0riq a Toledo l'estiu del 713, si \xc3\xa9s que abans no s'havien trobat ja, rebent arreu la submissi\xc3\xb3 dels magnats, senyors i ciutats, que s'obligaven a ser fidels al val\xc3\xad d'Hisp\xc3\xa0nia, a no conspirar amb els seus enemics, i a pagar un tribut anual per cada s\xc3\xbabdit cristi\xc3\xa0; a canvi, se'ls respectaven els dominis i la llibertat de religi\xc3\xb3, i les esgl\xc3\xa9sies no podrien ser cremades. Als comes i duces que se sotmetien, se'ls donaven les terres dels magnats lleials a Roderic, i les terres reials visigodes serien donades, si el califa acceptava el pa\xc3\xads, als que havien participat en la conquesta, menys la cinquena part pel califa. _NEWLINE_Mussa va avan\xc3\xa7ar cap a Astorga i Cant\xc3\xa0bria sense trobar resist\xc3\xa8ncia. Despr\xc3\xa9s T\xc3\xa0riq devia col\xc2\xb7laborar en les expedicions que va fer Mussa. Despr\xc3\xa9s d'ocupar per for\xc3\xa7a Ocilis, va arribar fins a Saragossa, ocupada sense lluita i on va rebre la submissi\xc3\xb3 de Cassi, origen dels Banu Qasi. Sobre aquest temps es va con\xc3\xa8ixer que \xc3\x80quila, a Damasc, havia renunciat a la corona i al regne que havia cedit al califa a canvi de ser reconegut comes, de recobrar els seus b\xc3\xa9ns, expropiats per Roderic, i de tres mil hisendes. Aquest va ser el t\xc3\xadtol jur\xc3\xaddic en qu\xc3\xa8 es fonament\xc3\xa0 el domini musulm\xc3\xa0 sobre Hisp\xc3\xa0nia, i des de llavors Mussa va ser realment val\xc3\xad. Els gots no ho van acceptar i van elegir Ard\xc3\xb3 com a nou rei._NEWLINE_Mussa va marxar contra l'est del pa\xc3\xads, destruint Tarraco, on \xc3\x80quila primer i segurament despr\xc3\xa9s Ard\xc3\xb3, tenien molts partidaris. Potser aquesta ferotge resist\xc3\xa8ncia va fer desistir Mussa de seguir cap a Narbona, capital d'Ard\xc3\xb3. Mussa va fer el seu avan\xc3\xa7 cap a l'oest; venc\xc3\xa9 en la Batalla de Segoyuela, que signific\xc3\xa0 la caiguda final del Regne visig\xc3\xb2tic, complet\xc3\xa0 la conquesta d'al-\xc3\x80ndalus, tret de les muntanyes cant\xc3\xa0briques, sense import\xc3\xa0ncia per als musulmans, i on s'havien reagrupat alguns magnats gots resistents, a Cant\xc3\xa0bria.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl setembre del 714, Mussa ibn Nussayr i T\xc3\xa0riq ibn Ziyad van passar cap al sud de la pen\xc3\xadnsula amb el tresor reial visigot, des d'on van embarcar cap a Ifr\xc3\xadqiya, on posteriorment havien de viatjar cap a Damasc per donar comptes de la seva missi\xc3\xb3. El comte Cassi viatjava amb Mussa juntament amb altres magnats, i van arribar a Damasc poc abans de la mort del califa al-Walid I. El govern d'Hisp\xc3\xa0nia, amb seu a Sevilla, va quedar confiat a Abd-al-Aziz ibn Mussa, que es va casar amb Egilona, v\xc3\xaddua del rei Roderic. Mussa i T\xc3\xa0riq, en arribar a Damasc, van caure en desgr\xc3\xa0cia per la seva desobedi\xc3\xa8ncia, per\xc3\xb2 la mort del califa va evitar altres conseq\xc3\xbc\xc3\xa8ncies."